د دوامداره سولې په اړه د امریکا او افغان حکومتونو تازه ژمنې
 د افغانستان او امریکا حکومتونه په افغانستان کې د سولې او ټېنګښت لپاره یوه ګډه اعلامیه خپره کړه. 
په اعلامیې کې په افغانستان کې د جګړې ختمولو او سولې د راتلو لپاره په څلورو ټکو ټېنګار شوی دی. دا ګډه اعلامیه د شنبې په ورځ (فبروري۲۸) ولسمشر غني، د امریکا د فاع وزیر مارک اسپر او د ناټو عمومي منشي سټولتنبرګ په کابل کې خپره کړه. د اعلامیې د خپرولو پر مهال د افغانستان ډېر شمېر سیاسي مشران هم په مراسمو کې وو. په اعلامیې کې ویل شوي دي چې امریکا به د افغان ځواکونو سره خپلې مرستې او همکارۍ روانې ساتي او د هغوی کلکه ننګه کوي. اعلامیه وايي " د پراخ بنسټه او دوامداره سولې "توافق به څلور برخې لري: ۱ -دا تضمین چې د افغانستان له خاورې به هیڅ ډول نړیوالې تروریستي ډلې یا افراد، د متحده ایالاتو او د هغوی د متحدینو امنیت ته ګواښ نه جوړوي. ۲ -له افغانستان څخه د ټولو امریکايې او ائتلافي ځواکونو د وتلو لپاره مهالوېش. ۳ -د افغانانو ترمنځ د مذاکراتو او د افغانستان اسلامي جمهوریت لخوا د یوه ټول شموله مرکچي ټیم له لوري طالبانو سره د خبرو اترو په نتیجه کې سیاسي توافق ته رسېدل. ۴ -تلپاتی او پراخ بنسټه اوربند. په دغو څلورو برخو کې یې دوې لومړنۍ برخې هغه څه دي چې د امریکا-طالبانو ترمنځ په تړون کې هم پرې ټېنګارشوی دی. ولسمشر ټرمپ تېره ورځ اعلان وکړ چې له طالبانو سره د تړون د لاسلیک کېدو سره همهاله به له افغان حکومت سره هم یوه ګډه اعلامیه خپروي. ولسمشر ټرمپ ویلي که طالبان د تړون په ټولو شرایطو بشپړ عمل وکړي، له افغانستان څخه به د امریکايي ځواکونو ویستل پړاو په پړاو پیلوي. دا اعلامیه داسې مهال خپره شوه چې په قطر کې د امریکا طالبانو ترمنځ د سولې تړون لاسلیک شو.